# 28. veebruar 2023

**Riigimetsa Majandamise Keskus**

**Sagadi küla, Haljala vald, 45403 Lääne-Viru maakond**

**E-post:** [**hiiumaa@rmk.ee**](mailto:hiiumaa@rmk.ee)**;** [**andres.tammeveski@rmk.ee**](mailto:andres.tammeveski@rmk.ee)

**KAASKIRI**

**seonduvalt MTÜ Leluselja Jahiselts tellimusel läbi viidud eksperthinnanguga**

Lugupeetud Riigimetsa Majandamise Keskus,

Pöördume Teie poole meie kliendi MTÜ Leluselja Jahiselts (edaspidi **Klient**) nimel ja ülesandel selleks, et edastada Kliendi tellitud eksperthinnang seonduvalt Riigimetsa majandamise Keskuse (edaspidi **RMK**) poolt Kliendile edastatud 14.10.2022 ülevaatustega (edaspidi koos **Ülevaatus**).

# SISSEJUHATUS

1. Vastavalt RMK 22.12.2022 kirjale kooskõlastas RMK Kliendi poolt 09.12.2022 välja pakutud metsakorraldaja Eero Jesmini.
2. 22.02.2023 koostas ekspert Eero Jesmin eksperthinnangu (edaspidi **Hinnang**), mille Klient soovib koos täiendavate seisukohtadega RMK-le edastada (**Lisa 1**).

**III KLIENDI TÄIENDAVAD SEISUKOHAD**

1. **Hinnangus toodud kahjustatud istikute arv erineb Ülevaatusel tuvastatust.**
   1. Klient juhib tähelepanu, et Hinnangus sisalduvad andmed eraldistel asuvate tuvastatud taimede koguarvu kohta ning selle kohta, milline hulk ning suhtarv (protsendina) nendest taimedest on kahjustatud. Need andmed erinevad mõneti Ülevaatuse kontroll-lehtedel toodust, kuid Klient märgib, et suurusjärgud on mõlemal juhul samad.
2. **Hinnang kinnitab, et osaliselt on taimed saanud hukkunud ka kuivamise tõttu.**
   1. Ekspert kirjutab Hinnangus, et *„Osad kahjustatud taimed on hukkunud ka kuivamise tõttu.“* See tähendab, et vähemalt mingis ulatuses pole taimede hukkumine põhjustatud ulukikahjustustest, vaid Kliendist sõltumatutest teguritest, mille puhul ei võimalda poolte vahel sõlmitud leping Kliendilt kompensatsiooni nõuda.
3. **Hinnangust tuleneb, et eraldistele pole istutatud puid koguses, milles RMK väidab.**
   1. RMK on Kliendile edastatud kahju hüvitamise aktide eelduseks võtnud asjaolu, et eraldistele on puid istutatud aktides näidatud koguses. Klient näitas juba Ülevaatuse kontroll-lehtedele 01.11.2022 vastates, et RMK andmed on ekslikud ning tegelikult on puid hektari kohta eraldistel märkimisväärselt vähem. Ekspert kirjutab Hinnangus: *„Visuaalselt ei ole tuvastatav ka, et istutatud taimede arv erineks olulisel määral loendatud taimede arvust.“* Samuti kirjutab ekspert, et *„RMK on istutustööd akteerinud. Aktidelt on näha, et istutatud on vähemalt 3000 taime hektarile. Koha peal, lankidel, seda visuaalselt näha ei ole, selline istutatud taimede hulk ei ole tuvastatav.“* Teisisõnu – ekspert kinnitab juba varem Kliendi poolt väidetut, et RMK on asunud Kliendilt hüvitist nõudma taimede eest olukorras, kus tegelikult pole RMK ise enne seda eraldistel nõutavat istutustaset täitnud.
4. **Hinnangust tuleneb, et kui eraldistele oleks ka tegelikult taimed lubatud hulgas istutatud, poleks taimede arv alla 1500 tk/ha vähenenud.**
   1. Hinnang kinnitab, et RMK pole korraldanud istutustegevust Kliendi 01.11.2022 vastuse lisaks 1 oleval aktil märgitud viisil ning et tegelikult on eraldistele istutatud märkimisväärselt vähem puid. Ekspert annab sellest asjaolust lähtuva hinnangu ning ütleb: *„Kui istutatud oleks näidatud arv (3000) taime, siis võiks eeldada, et terveid taimi oleks vähemalt 1500 hektaril, mis on metsa uuenemiseks ette nähtud minimaalne tükiarv.“* Järelikult, ekspert kinnitab ühemõtteliselt, et kui RMK oleks eraldistele istutanud nõutava arvu istikuid, ei oleks ka ulukikahjustuse korral taimede arv alla 1500 tk/ha langenud.
5. **Kokkuvõte.**
   1. Eksperdi hinnangust tuleneb kolm peamist järeldust: (a) osa taimi on küll kahjustatud, kuid mitte ulukikahjustuse tulemusena, (b) RMK pole eraldistele istutamisaktis märgitud koguses puid istutanud ning (c) kui RMK oleks puud ettenähtud mahus istutanud, ei oleks ka ulukikahjustuse tulemusena nende arv hektari kohta alla miinimumeesmärgi langenud.
   2. Järelikult, Kliendi hinnangul puudub RMK-l õigus nõuda Kliendilt kahju hüvitamist.
   3. Klient ootab RMK vastust eeltoodule hiljemalt 31.03.2023.

Lugupidamisega

*/allkirjastatud digitaalselt/*

Toomas Pikamäe

vandeadvokaat

MTÜ Leluselja Jahiselts lepinguline esindaja

**Lisad:**

1. Eero Jesmini 22.02.2023 eksperthinnang.